b'\n_START_ARTICLE_\nCasa del Delme (Forti\xc3\xa0)\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici constru\xc3\xaft i remodelat a la segona meitat del segle XVIII pel Monestir de Sant Pere de Rodes, senyor del lloc de Forti\xc3\xa0. La casa o botiga de la Pabordia de Forti\xc3\xa0 (tamb\xc3\xa9 coneguda com a Pabordia de Forti\xc3\xa0 i El Far) del monestir benedict\xc3\xad est\xc3\xa0 empla\xc3\xa7ada al l\xc3\xadmit de l\'antiga for\xc3\xa7a del poble, just darrere de l\'esgl\xc3\xa9sia. La casa t\xc3\xa9 forma d\'U i t\xc3\xa9 dues al\xc3\xa7ades en tota la seva planta, menys en el magatzem, segurament utilitzat per emmagatzemar el delme i altres drets._NEWLINE_A la fa\xc3\xa7ana del magatzem hi ha una llinda que il\xc2\xb7lustra el domini del monestir sobre el poble de Forti\xc3\xa0. En ella hi ha la data de 1767, de ben segur la data de construcci\xc3\xb3 o reforma de l\'element, i els s\xc3\xadmbols del cenobi: dues rodes, la mitra de l\'abat i les claus de Sant Pere. En el pati interior hi ha una llinda amb la data 1768, signe de la remodelaci\xc3\xb3 progressiva de la casa. Aix\xc3\xad mateix, en el mateix pati es troba una porta amb arc de mig punt de carreus de grans dimensions, actualment tapiada, anterior al segle XVIII. L\'interior tamb\xc3\xa9 compta amb elements rellevants com la cuina, la llar de foc o les portes nobles emmarcades amb carreus. Cap a l\'any 2000, a la part esquerra de la fa\xc3\xa7ana del magatzem, s\'hi van encastar unes cares fetes amb cer\xc3\xa0mica per part dels propietaris.\n_START_SECTION_\nHist\xc3\xb2ria\n_START_PARAGRAPH_\nL\'edifici era la Casa de la Pabordia de Forti\xc3\xa0, l\'administraci\xc3\xb3 del monestir benedict\xc3\xad que s\'encarregava de gestionar les rendes del cenobi al municipi de Forti\xc3\xa0, Riumors, el Far, aix\xc3\xad com algunes propietats de Vila-sacra i Castell\xc3\xb3 d\'Emp\xc3\xbaries. La renda m\xc3\xa9s important que recaptava era el delme fortianenc, at\xc3\xa8s que era el "decimador universal" del lloc. \xc3\x89s per aquest motiu que l\'edifici \xc3\xa9s conegut com la casa del Delme. Amb la desamortitzaci\xc3\xb3 l\'edifici va ser venut a particulars i amb el pas del temps ha estat dividit en tres finques. La part principal de l\'edifici \xc3\xa9s conegut actualment com a can Castanyer.'